KOMISIJOS ATASKAITA EUROPOS PARLAMENTUI IR TARYBAI

pagal Pareigūnų tarnybos nuostatų 77 straipsnį

Teisinis pagrindas

Tarnybos nuostatų su paskutiniais pakeitimais, padarytais 2013 m. , 77 straipsnyje nustatyta, kad kas penkerius metus, pradedant 2014 m. sausio 1 d., įvertinamas pensinis amžius, remiantis Komisijos ataskaita Europos Parlamentui ir Tarybai. Ataskaitoje visų pirma nagrinėjama, kaip kito valstybių narių valstybės tarnautojų pensinis amžius ir institucijų pareigūnų tikėtina gyvenimo trukmė.

Teisėkūros institucijos taip pat nusprendė, kad prireikus Komisija, itin daug dėmesio skirdama pokyčiams valstybėse narėse, pateikia pasiūlymą, kuriuo atsižvelgiant į tos ataskaitos išvadas keičiamas pensinis amžius.

Šia ataskaita minėta nuostata įgyvendinama visų pirma nagrinėjant, kaip 2014–2018 m. kito valstybių narių valstybės tarnautojų pensinis amžius ir institucijų pareigūnų tikėtina gyvenimo trukmė.

1.Ataskaitos aprėptis

Pagal Tarnybos nuostatų 77 straipsnį valstybių narių valstybės tarnautojų pensinio amžiaus ir institucijų pareigūnų tikėtinos gyvenimo trukmės raida turėtų būti vertinama kas penkerius metus, taigi ši ataskaita apima penkerių metų – nuo 2014 m. sausio 1 d. iki 2018 m. gruodžio 31 d. – ataskaitinį laikotarpį.

Teisėkūros institucijos nustatė materialinę taikymo sritį, apimančią tiek valstybių narių valstybės tarnautojų pensinio amžiaus, tiek institucijų pareigūnų tikėtinos gyvenimo trukmės raidą. Be to, jos nurodė, kad vertindama galimybę pakeisti pensinį amžių, Komisija itin daug dėmesio turėtų skirti pokyčiams valstybėse narėse.

Kadangi 2020 m. vasario 1 d. Jungtinė Karalystė išstojo iš Europos Sąjungos, Jungtinės Karalystės duomenys nepateikiami. Iš tikrųjų, būsimi veiksmai bus grindžiami šioje ataskaitoje atlikta analize. Taigi, nors visiškai pripažįstama, kad ataskaitiniu laikotarpiu Jungtinė Karalystė buvo valstybė narė, šiuo etapu neatrodo tikslinga įtraukti duomenis apie padėtį Jungtinėje Karalystėje.

2.Bendroji informacija

2.1.Duomenų rinkimas

Eurostatas paprašė valstybių narių ekspertų kasmet teikti duomenis Tarnybos nuostatų 83 straipsnio darbo grupėje. Ši darbo grupė yra kompetentinga bendradarbiaujant su Eurostatu spręsti visus klausimus, susijusius su Tarnybos nuostatų XII priedo įgyvendinimo metodika.

Siekdama įvykdyti savo pareigą teikti ataskaitas ir laikydamasi Europos Sąjungos sutarties 4 straipsnio 3 dalies, Europos Komisija paprašė valstybių narių atstovų 83 straipsnio darbo grupėje iki 2019 m. pabaigos pateikti duomenis apie atitinkamas valstybės tarnautojų pensijų sistemas ir patvirtinti tų duomenų patikimumą. Tie duomenys visų pirma buvo susiję su ataskaitiniu laikotarpiu taikomu pensiniu amžiumi ir kitomis pensijų sistemų veikimo sąlygomis.

2.2.Metodiniai aspektai

Pensijų išmokas valstybėse narėse galima palyginti tik tam tikru mastu, nes esama pensijų sistemų struktūrinių skirtumų. Visų pirma, valstybių narių centrinių tarnybų valstybės tarnautojų sistemos gali apimti skirtingas tiriamosios visumos grupes, t. y. valstybių narių sistemos apima centrinės valdžios pareigūnus, visus viešojo sektoriaus valstybės tarnautojus arba visus dirbančius gyventojus, įskaitant centrinės valdžios institucijų valstybės tarnautojus.

Be to, tam tikros nacionalinės sistemos grindžiamos einamojo finansavimo modeliu (t. y. kai išėjusiesiems į pensiją paskirstomos dirbančiųjų pensijų įmokos), o pagal kitas sistemas darbuotojai moka savo būsimos pensijos įmokas. Be to, tam tikrose nacionalinėse sistemose numatytas pagal lytį nustatytas pensinis amžius.

Kaip patvirtinta ES teismų praktikoje, ES pareigūnų pensijų sistema yra teorinis (virtualus) fondas, iš kurio mokamos nustatytos išmokos ir kuriame darbuotojo įmokos naudojamos būsimoms įmokas mokančių asmenų pensijoms finansuoti. Įmokomis faktiškai padengiamos tam tikrais metais įgytas teises į pensiją atitinkančios išlaidos ir jos niekaip nesusijusios su tų metų pensijų išlaidomis.

2.3.Įprasto pensinio amžiaus apibrėžtis